Document ID: 32010D0196
Publication Date: 2010-03-16

Title and Content:
PADOMES LĒMUMS
(2010. gada 16. marts)
par netieši novērtēto finanšu starpniecības pakalpojumu (FISIM) iedalīšanu nacionālā kopienākuma (NKI) noteikšanai Eiropas Savienības budžeta un pašu resursu nolūkos
(2010/196/ES, Euratom)
EIROPAS SAVIENĪBAS PADOME,
ņemot vērā Padomes Lēmumu 2007/436/EK, Euratom (2007. gada 7. jūnijs) par Eiropas Kopienu pašu resursu sistēmu (1) un jo īpaši tā 2. panta 7. punkta otro daļu,
ņemot vērā Eiropas Komisijas priekšlikumu,
ņemot vērā Eiropas Parlamenta atzinumu,
tā kā:
(1)
Padomes Regulas (EK) Nr. 448/98 (1998. gada 16. februāris), ar ko papildina un groza Regulu (EK) Nr. 2223/96 attiecībā uz netieši novērtēto finanšu starpniecības pakalpojumu (FISIM) iedalīšanu Eiropas nacionālo un reģionālo kontu sistēmā (EKS) (2), 8. panta 1. punktā noteikts, ka lēmumu iedalīt FISIM nacionālā kopprodukta noteikšanai Kopienas budžeta un pašu resursu nolūkos pieņem Padome. Saskaņā ar 2. panta 7. punkta pirmo daļu Padomes Lēmumā 2000/597/EK, Euratom (2000. gada 29. septembris) par Eiropas Kopienu pašu resursu sistēmu (3) nacionālā kopprodukta jēdziens no 2002. gada 1. janvāra tika aizstāts ar nacionālā kopienākuma (NKI) jēdzienu.
(2)
Lēmuma 2007/436/EK, Euratom 2. panta 7. punkta otrajā daļā noteikts, ka, ja Eiropas nacionālo un reģionālo kontu sistēmas (EKS 95) grozījumi rada būtiskas izmaiņas attiecībā uz NKI, kā paredzējusi Komisija, Padome pieņem lēmumu par to, vai šādus grozījumus piemēro minētā lēmuma nolūkā.
(3)
Ir lietderīgi izmantot jaunākos statistikas jēdzienus Savienības budžeta un pašu resursu nolūkos, jo īpaši attiecībā uz NKI noteikšanu, kā paredzējusi Komisija, piemērojot EKS 95. Tāpēc FISIM būtu jāiedala NKI noteikšanai Savienības budžeta un pašu resursu nolūkos.
(4)
Līdz 2008. gada oktobrim visas 27 ES dalībvalstis bija iesniegušas savus datus, tostarp par FISIM iedalīšanu atbilstīgi jaunajai metodikai. Šo datu izvērtēšana atklāja, ka FISIM iedalīšana rada būtiskas izmaiņas Lēmuma 2007/436/EK, Euratom 2. panta 7. punkta otrās daļas nozīmē, jo tā palielina NKI vidēji par vairāk nekā 1 % un, piemērojot minētā lēmuma 3. pantā aprakstīto metodi, nozīmē 3. pantā noteikto maksimālo apjomu izmaiņas.
(5)
Tāpēc FISIM iedalīšana būtu jāpiemēro Lēmuma 2007/436/EK, Euratom nolūkā.
(6)
Šķiet lietderīgi izrietošās pārmaiņas piemērot no 2010. finanšu gada,
IR PIEŅĒMUSI ŠO LĒMUMU.
1. pants
Netieši novērtētos finanšu starpniecības pakalpojumus (FISIM) iedala nacionālā kopienākuma noteikšanai Savienības budžeta un pašu resursu nolūkos.
2. pants
FISIM iedalīšanu saskaņā ar šā lēmuma 1. pantu piemēro Lēmuma 2007/436/EK, Euratom nolūkā no 2010. gada 1. janvāra.
3. pants
Šis lēmums stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2010. gada 1. janvāra.
4. pants
Šo lēmumu publicē Eiropas Savienības Oficiālajā Vēstnesī.
Briselē, 2010. gada 16. martā

Classification:
Level 1 Categories: 100150
100152
100144
100146
Level 2 Categories: 100221
100229
100177
100190
100189
Level 3 Categories: 4362
438855
56
1164
4361
3258
4256
All Categories: 1811
2769
3560
4258
4369
4502
5158